過烏沙望大塘石峰
作者：楊萬里
朝代：宋

paragraphs: 城中長恨不見山，出城見山如等閑。
曹溪過了過岑嶺，不惟山粗石仍獷。
山如可師癩滿頂，石如陳三癭聯頸。
一路令人眼不開，眼開令人悶不醒。
烏沙未到一溪橫，水清見底心已清。
大塘六峰爭出迎，水精筆架琉璃屏。
兩峰玉筍初出土，三峰冰盤飣角黍。
一峰新琢金博山，霧作沈煙雲作縷。
忽然前岡平截斷，萬丈青尖餘寸許。
山神解憐客子愁，平地跳出蒼琳璆。
更借天公修月斧，神工一夜忙琱鎪。
近看定何者，遠看真可畫。
山神自賀應自詫，古來此地無車馬。